Document ID: /roh_data/filtered/fineweb-2-filterrobots_roh.jsonl.gz/67530

Gnac in nivel al firmament, las muntognas ennavadas glischan sco argient en il sulegl, tut para paschaivel en il Grischun. Ma tgi che sa leger sa: Sut il tschiel blau èsi privlus. Suenter mintga laresch mellen po sa zuppar in morder, en mintga sfendaglia da glatscher fraida ina bara.
Quasi che Massimo Capaul, Giulia de Medici, Matti Coray e consortas sa stattan in a l’auter sin ils pes, tants policists e schefinvestigaturas lavuran instancablamain en il mund dal crimi regiunal grischun.
Lur lavur vegn prendida sut la marella da scienziads sco Thomas Barfuss da l’Institut grischun per la perscrutaziun da la cultura u da la romanista Annetta Ganzoni, ma er da las bibliotecaras Claudia Denoth e Marina Willi e l’editur Daniel Kampa.
E la Marella da RTR, quella è sa messa ensemen cun ellas ed els ad investigar in fenomen – quel dal boom dal crimi regiunal en il Grischun.
In fenomen, ch'interessa dal rest er la scienza. Proximamain èn planisadas in'occurrenza en Engiadina ed ina publicaziun grischuna:
Il crimi sut la marella scientifica
Il scienzià da litteratura e cultura Thomas Barfuss perscrutescha en il rom dad in project da l’IKG, l’Institut grischun per perscrutaziun da la cultura, il fenomen dal crimi regiunal che gioga en il Grischun.
L’idea a quella lavur è naschida dad in project che sa confunda cun il turissem en la litteratura.
La perscrutaziun da Barfuss duai vegnir publitgada sco cudesch il 2024. Il titel da lavur actual è: «Graubünden Mord. Krimis als heimliche Fremdenführer und unheimliche Heimatromane.»
Da Caratsch a Badraun, Bivetti, Klainguti e Parolini
Dals 17 als 21 da fanadur sa deditgescha questa stad er in seminari cultural en la Chesa Planta al crimi.
Istorgias criminalas èn generalmain fitg popularas, ed uschia n’èsi betg da smirvegliar ch'er auturas ed auturs rumantschs èn sa deditgads a quest gener.
En la litteratura naziunala ed internaziunala preschenta il gener savens ina disposiziun a la critica socioculturala liada al temp ed al lieu da l’acziun, scriva la manadra dal seminari cultural, la romanista Annetta Ganzoni en ina communicaziun.
In dals hot spots da crimis da differents models en tudestg, talian e rumantsch è l’Engiadin’Ota. En ses seminari da cultura vul Annetta Ganzoni contextualisar raquints criminals puters publitgads dal 1952 al 2022 ed approfundar lur focus tematics e tips da narraziun.